**Vilniaus „Akropolyje“ – jaukesnės ir šiuolaikiškesnės bendrosios erdvės: baigtas antrojo aukšto atnaujinimas**

**Vilniaus prekybos ir pramogų centre „Akropolis“ baigtas antrojo aukšto bendrųjų erdvių atnaujinimas. Modernizavus daugiau nei 1500 kv. metrų ploto bendrąsias erdves, lankytojus pasitinka jaukesnė, šviesesnė, patogesnė ir šiuolaikiškai įrengta aplinka. Į interjero atnaujinimą investuota apie 800 tūkst. eurų.**

„Atnaujintas Vilniaus „Akropolio“ antrasis aukštas atspindi mūsų siekį kurti šiuolaikiškus, patogius ir lankytojams draugiškus prekybos centrus. Džiaugiamės, kad modernizavimo darbai vyko sklandžiai ir nesutrikdė kasdienės prekybos ir pramogų centro veiklos. Vilniaus „Akropolis“ dirbo įprastu režimu, o intensyvesni darbai buvo atliekami ne darbo valandoms“, – sako Paulius Pocius, „Akropolis Group“ rinkodaros ir komunikacijos vadovas.

Atnaujinimo metu „Akropolio“ antrajame aukšte buvo pakeistos grindys ir lubos, įrengti šiuolaikiški apšvietimo sprendimai, atnaujinti mažosios architektūros elementai, taip pat įrengta moderni poilsio zona.

Pasak P. Pociaus, bendrosios erdvės antrajame prekybos ir pramogų centro aukšte bus naudojamos įvairiems renginiams: „Matome augantį lankytojų susidomėjimą ne tik apsipirkimu, bet ir turiningu laisvalaikiu, todėl vis dažniau organizuojame teminius renginius, parodas, edukacines veiklas ir kitą turiningo laisvalaikio pasiūlą. Atnaujintos erdvės padės užtikrinti dar didesnį patogumą ir jaukią atmosferą“.

Gegužės pabaigoje prekybos ir pramogų centro antrajame aukšte lankytojus pasitiko ir pagal naują konceptą atnaujintas knygynas „Pegasas“. Sostinės „Akropolyje“ veikiantis šio prekių ženklo knygynas yra didžiausias ne tik Lietuvoje, bet ir visose Baltijos šalyse.

Šią vasarą Vilniaus „Akropolio“ antrajame aukšte duris atvers ir nauja šeimoms skirta pramogų erdvė. Daugiau nei 2 tūkst. kv. metrų ploto aktyvaus laisvalaikio ir pramogų parke „MaryMaris“ lankytojų lauks batutai, karstymuisi skirti labirintai, čiuožyklos, kitos atrakcijos, taip pat gimtadienių kambariai ir šeimai skirtas restoranas.

Lankytojų su vaikais patogumui sostinės „Akropolio“ pirmajame aukšte pernai duris atvėrė ir moderni, aukščiausius standartus atitinkanti nemokama vaikų žaidimų aikštelė. Taip pat buvo atnaujinta lauko žaidimų zona.

Praėjusių metų gruodį baigti ir Klaipėdos „Akropolio“ bendrųjų erdvių atnaujinimo darbai. Interjeras atnaujintas ir modernizuotas daugiau nei 11 tūkst. kv. metrų ploto bendrųjų erdvių. Į šį atnaujinimą „Akropolis Group“ investavo beveik 8 mln. eurų.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*